钦定古今图书集成/理学汇编/学行典/第239卷 > 马肩龙
## 钦定古今图书集成/理学汇编/学行典/第239卷 > 马肩龙

按《金史爱申传》：“爱申为德顺节度使，行元帅府事。正
大四年春，大兵西来，拟以德顺为坐夏之所，德顺无
军，人甚危之。爱申识凤翔马肩龙舜卿者，可与谋事，
乃遗书招之。肩龙得书欲行，凤翔总管禾速嘉国鉴
以大兵方进，吾城可恃，德顺决不可守，劝勿往。肩龙
曰：‘爱申平生未尝识我，一见许为知己。我知德顺不
可守，往则必死，然以知己故，不得不为之死耳’。”乃举
行橐付族父，明为死别，冒险而去。既至，不数日受围，
城中惟有义兵乡军八九千人。大兵举天下之势攻
之，爱申假舜卿凤翔总管府判官，守御一与共之。凡
攻守二十昼夜，力尽乃死。肩龙以剑自刭，时年五十
三。军中募生致肩龙而不知其终。台谏有言当赠德
顺死事者官，以励中外，诏各赠官，配食褒忠庙。肩龙
字舜卿，宛平人。先世𨖚大族有知兴中府者，时人号
兴中马氏。祖大中，金初登科，节度全、锦两州。父成谊，
明昌五年登科，仕为京兆府路统军司判官。肩龙在
太学，有赋声。宣宗初，有诬宗室从坦杀人，将置之死，
人不敢言其冤。肩龙上书，大略谓：从坦有将帅材，少
出其右者。臣一介书生，无用于世，愿代从坦死，留为
天子将兵。书奏：“初问：汝与从坦交，分厚欤？”肩龙对曰：
“臣知有从坦，从坦未尝识臣。从坦冤人不敢言，臣以
死保之。”宣宗感悟，赦从坦，授肩龙东平录事，委行省
试验。宰相侯挚与语，不契，留数日，罢归。将渡河，与排
岸官纷竞搜。中得马军粮料名数及利害数事，疑
其为奸人侦伺者，系归德狱根勘。适从坦至，立救出
之。正大三年，客凤翔，元帅爱申深器重之。至是同死
于难。